google/wiki40b huggingface dataset:
«Blodbadsplansjen»

«Blodbadsplansjen» eller «Blodbadstavlen» var et tresnitt over Stockholm laget av Kort Steinkamp og Hans Kruse i Antwerpen. Det ble bestilt av Gustav Vasa i 1524 og er en av de eldste kjente billedlige skildringene av Stockholm.
Bildet ble utført i propagandaøyemed og skildrer kritisk Christian IIs aktiviteter i hovedstaden i forbindelse med Stockholms blodbad i november 1520.
Originalen gikk tapt i Cruuska palasset i forbindelse med Riddarholmsbrannen i 1802, men en kopi i form av et håndkolorert kobberstikk finnes bevart. Det ble utført av Dionysius Padt-Brugge for Magnus Gabriel De la Gardie i 1676.

Avvik

Gråbrödraklostret ligger feilaktig avbildet omtrent nord/syd, skal være øst/vest, kirken mangler det langstrakte høykoret og tårnet har spir, noe det ikke fikk før på slutten av 1500-tallet. Befestningene kom til noe senere og var ikke så omfattende som på bildet.
Mary Elizabeth Williams

Privatliv

Mary Elizabeth Williams vokste opp i Jersey City i New Jersey. Hun har beskrevet seg selv som en praktiserende katolikk. 
I august 2010, ble Williams diagnostisert med fløflekkreft og ble operert. I august 2011 ble hun diagnostisert på nytt med stadium 4. Senere samme år ble hun med i en stadium 1 klinisk studie for en eksperimentell immunterapi kreftnarkotika, som hadde en viss suksess. Williams har dokumentert sine erfaringer med kreft på Salon.
Kobe steel

Kobe Steel Ltd (株式会社神戸製鋼所 eller Kabushiki-gaisha Kōbe Seikō-sho) er en japansk produsent av produkter spesielt i stål, aluminium, magnesium, titan og kopper. 
Hovedkontoret er i Kobe. Bedriften ble opprettet 1. september 1905. Plasseringen i en havneby var og er fordelaktig for import av metalliske råvarer og kull. 
De bruker merkevaret Kobelco. 
Kobe Steel er Japans tredje største stålprodusent. De benyttes blant annet av bilprodusenter som Toyota, Mitsubishi og Honda, samt amerikanske bilprodusenter som General Motors. Selskapets største enkeltkunde er Mitsubishi Heavy Industries.
I 2017 ble det oppdaget omfattende svindel i bedriften med juksing med sertifikater og produkter.

Svindelen

Over 20.000 tonn med produkter skal ha blitt sendt fra selskapets fabrikker med forfalskede kvalitetssikringer i 12-månedersperioden frem til i august 2017 – tilsvarende fire prosent av produksjonen, ifølge selskapet. Det kan være langt mer omfattende. Det skal ha pågått en organisert forfalskning av kvalitetssikringen av selskapets produkter, som brukes blant annet i biler og passasjerfly. Flere titalls personer ved minst tre fabrikker har deltatt, blant annet ledere. 
Fram til oktober 2017 var det avdekket at det er solgt stål med forfalsket kvalitetsdokumentasjon til over 30 navngitte utenlandske kunder som blant annet Boeing, Airbus, General Motors, Tesla og den franske bilgiganten PSA. Kobe Steel har innrømmet å ha forfalsket kvalitetsdata for produkter som selges til rundt 200 kunder verden over, produkter som altså er benyttet i både fly og biler.
Forfalskningene kan ha pågått siden 1960-tallet.
France Prešeren

Bakgrunn

France Prešeren ble født inn i en bondefamilie som det tredje av åtte barn. Etter skole i Podgorica og Ljubljana studerte han jus i Wien, hvor han også fikk interesse for poesi. Etter embetseksamen arbeidet han som advokat.

Verker

Prešeren skrev kjærlighets- og naturlyrikk, og det store og patriotiske diktepos Dåpen ved Savica (tysk: Die Taufe an der Savica, slovensk: Krst pri Savici). I 1847 utkom hans hovedverkt Poesi. Med sine tyske dikt og sonetter, blant annet Sorgens sonetter (1832) og Sonettekrans (1834) tilhører han også den tyskspråklige litteratur. Hans viktigste verk på tysk er Den store porten (Das große Tor), hvor han avslører sin tilknytning til  Ljubljana.
Deler av hans dikt Zdravljica er i dag den slovenske nasjonalsang.

Æresbevisninger

Hans portrett vises på baksiden av den slovenske to-euro mynt. Hovedtorget i Ljubljana er oppkalt etter Prešeren.
LAJE AS

Selskapets historie

Laje Entreprenør AS ble etablert av Eidsiva Energi våren 2016. Driften kom i gang samme høst.
Befolkning

En befolkning er en mengde mennesker, eller organismer av en særskilt art, innen et spesielt avgrenset område og/eller en sosialt eller etnisk definert gruppe.
Begrepet «befolkning» kan brukes i forbindelse med stedets eller gruppens størrelse (se folketall), sammensetning/identitet (se etnisitet) eller økonomiske/sosiale forhold (se sosiologi).
Demografi er studiet av befolkningen og dens utvikling.
Selve ordet demografi kommer fra det greske ordet demos (folk) og grafi (skrive) og betyr befolkningsbeskrivelse.

Norsk befolkningsstatistikk

Ved den første fullstendige folketellingen i Norge 1769 hadde landet 723 618 innbyggere. Folkemengden viste svært liten vekst frem til 1814, men deretter fulgte en tiårsperiode med mer enn 1,7 % årlig vekst, den sterkeste vekst i landets historie. Folkemengden ble praktisk talt fordoblet 1815–65; den første millionen ble passert 1822, den neste 1890. Veksten ble vesentlig redusert fra 1860-årene, i første rekke som følge av utvandringen til Amerika.
1942 passerte folkemengden 3 millioner, i 1975 4 millioner og i oktober 2000 passerte folkemengden 4,5 millioner, og ved inngangen til 2005 hadde landet 4 606 363 innb. Fra 2005 til 2010 er befolknigen økt til 4 676 305 det vil si en vekst på ca. 70 000 
I 1970-årene ble folketilveksten betydelig lavere enn tidligere, 0,5 % årlig mot 0,9 % og 0,8 % i hhv. 1950- og 1960-årene. Den årlige tilveksten ble ytterligere redusert i 1980-årene og var i perioden 1980–90 som helhet 0,4 % årlig. Lavest var tilveksten i 1984 (0,28 %). Siden har befolkningsveksten igjen økt, men den er noe varierende, i første rekke som følge av svingninger i nettoinnflyttingen fra utlandet. I årene 1986–90 økte folketallet med gjennomsnittlig 0,43 % årlig, og veksten økte i de to følgende femårsperiodene til 0,56 % årlig 1991–95 og 0,60 % 1996–2000. De fire årene 2001–04 økte så landets folketall med gjennomsnittlig 0,57 % årlig.

Stasjonær befolkning

Når befolkningstallets vekst har stabilisert seg, og veksten i befolkningen er lik null, har vi en stasjonær befolkning.
Det er forventet at verdens befolkning blir stasjonær på slutten av århundret, eller på starten av neste århundre.

Verdens mest befolkede by

Tokyo er verdens største by med en befolkning på 12 millioner i selve byen og 34 millioner når forstedene regnes med.
Asia er den mest befolkede verdensdelen. Antarktis er minst befolket.
U20-VM i friidrett 2018 – 3000 meter hinder kvinner

3000 meter hinder for kvinner under U20-VM i friidrett 2018 ble arrangert på Ratina stadion i Tammerfors 10 og 13. juli 2018.
Revylaget BLØGG

Revylaget BLØGG (Brennelv, Lamasdievva, Østerbotn, Gutta og Gvinnfolk) er en norsk revygruppe fra Porsanger i Finnmark. Gruppa ble tildelt Finnmark fylkes kulturpris i 1996.
Daniel Berlin Krog

Daniel Berlin Krog er en svensk restaurant som ligger i Skåne-Tranås i Tomelilla kommune i Skåne.
Den ble åpnet i 2009 og drives av Daniel Berlin. I 2016 ble den tildelt en stjerne av Michelinguiden.
Düm Tek Tek

I Eurovision Song Contest 2009

Tyrkia gikk videre fra den første semifinalen og endte i finalen på fjerdeplass.
Københavns lufthavn

Ruter og destinasjoner

Københavns lufthavn har tre terminaler. Terminal 2 og 3 deler en felles bygning og har også samme ankomsthall (toll og bagasjebånd) som ligger i Terminal 3.
Nathalis

Utseende

Ganske små (vingespenn 20-32 millimeter), gule eller hvitaktige sommerfugler med forholdsvis smale vinger. Den ytre delen av forvingen er mørk. Undersiden har et stort innslag av mørkere skjell og virker derfor "skitten".

Levevis

Larvene lever på planter i kurvplantefamilien.

Utbredelse

Slekten er utbredt i Nord-, Mellom- og det nordligste Sør-Amerika. Nathalis iole er utbredt i Mellom-Amerika og de sørligste statene i USA, men kan om sommeren vandre opp til de nordligste delstatene i USA. Her kan den imidlertid ikke overleve vinteren.
Tønjum

Tønjum er en bygd/grend i Lærdal kommune i Sogn og Fjordane.
Bygden/grenden er en jordbruksbygd med diverse grønnsaksproduksjon som hovednæring. I senere år er morelldyrking blitt mer utbredt. E16 går gjennom grenden, og her ligger Håbakken med den ene munningen av verdens lengste veitunnel Lærdalstunnelen. Tønjum er et kirkesogn med Tønjum kirke, og hovedsogn i Lærdal prestegjeld.
Haibowan

Haibowan (kinesisk: 海勃湾区; pinyin: Hǎibówān Qū) er et bydistrikt i byprefekturet Wuhai i Indre Mongolia i Folkerepublikken Kina.
Det har et areal på 529 km² og teller 200.000 innbyggere.
Ferjesambandet Kaupanger–Årdalstangen

Kaupanger–Årdalstangen var et ferjesamband som gikk på Sognefjorden fra 1957 til 1993. Det meste av strekningen var på fjordarmen Årdalsfjorden. Underveis var det stopp på Naddvik og Ofredal i Årdal. Turen fra Kaupanger til Årdalstangen tok 1 time og 20 minutter.
Strekningen ble erstattet av ferjesambandet Kaupanger-Fodnes i 1993, senere ferjesambandet Mannheller–Fodnes i 1995.
Totyakubreen

Totyakubreen er en liten isbre i den østre delen av Dronning Maud Land. Den strømmer mellom Pierrefjellet og Goossensfjellet i Dronning Fabiolafjella.
Breen ble undersøkt av en japansk forskningsekspedisjon (JARE) i 1960 og navngitt Tôtyaku Hyôga (Ankomstbreen). Navnet er ikke blant de offisielle norske stedsnavn i Antarktis som godkjennes av Norsk Polarinstitutt.
Familien Flanders

Familien Flanders er en rekke bifigurer, først og fremst familiefaren Ned Flanders, som medvirker jevnlig i den amerikanske animerte TV-serienThe Simpsons, skapt av Matt Groening.
Familien bor ved siden av familien Simpson og utgjør en kontrast til dem ved å være meget kristne, glade og mer framgangsrike, noe som er til stadig irritasjon for Homer Simpson.
Familien Flanders består av familiens overhode, den alltid positive Ned Flanders og hans faste «Hi-diddly-ho». Hans hustru er den avdøde Maude Flanders. De har to barn, guttene Rod og Todd, som er i likhet med foreldrene også aktive kristne og bruker store deler av sin tid til kristne og oppbyggelige hobbyer.
Slaget på Rastarkalv

Bakgrunnen

Eirikssønnene reiste først med sine egne styrker fra Vendsyssel i Danmark til Agder, og derfra seilte de nordover med danskene etter seg til Ulvesund, sundet mellom Vågsøy og fastlandet i Nordfjord. Håkon Adalsteinsfostre hadde satt opp et varselssystem med varder som skulle tennes for å varsle om det dukket opp frememde krigsflåter langs Vestlandet. Eirikssønnene hadde nærmet seg kysten og seilt nordover med en stor hær, men vetene ble ikke tent. Kong Håkon hadde lagt strenge straffer for den som ble funnet skyldig, om vetene eller vedvardene ble tent uten grunn. Kongen ble først varslet da flåten lå like sør for Stad.
Da kongen mottok opplysningene om den store flåten sør for Stad, kalte han lokale styrker til seg. Disse bestod av våpendyktige bønder samt flere høvdinger. De forberedte seg på en konfrontasjon, og valgte seg ut Rastarkalv som slagmark. Dette er en slette sør på øya Frei i nærheten av der hvor kirka ligger i dag. Det er store, flate voller som ender mot en bakkeskrent. Da Eirikssønnene hadde mottatt bud om å komme til den utvalgte slagmarken, reiste de nordover til Frei, gikk i land og rykket fram til Rastarkalv.

Etterspillet

Da de overlevende i Eirikssønnenes hær flyktet sørover, etterlot de flere skip som ble tatt og trukket opp på land av kongens menn. Kongen reiste bautasteiner og hedret den gamle mannen, Egil Ullserk, som hadde gitt sitt liv for seieren i et siste ærerikt slag. Der lot kong Håkon Egil Ullserk legge i et skip, og sammen med ham alle som var falt av hans flokk, så lot han bære jord og stein over. Kong Håkon lot også sette opp flere skip, og lot de som var falt, bære om bord i dem, og en kan se haugene sør for Freihaugen. 
Eiriksønnenes nederlag og Gamle Eirikssons død førte til stillstand og fred i flere år framover, inntil de barket sammen i slaget ved Fitjar på Stord.
Hyefjorden

Hyefjorden (også Hyenfjorden) er en 14 kilometer lang fjordarm til Nordfjord i Sogn og Fjordane. Fjorden ligger i sin helhet i Gloppen kommune.
Hyefjorden er smal, og bratte fjellvegger ligger tett på fjorden på begge sider. Vestsiden er ufremkommelig der fjellet stuper rett i fjorden. Fylkesvei 615 går på østsiden av fjorden, med en rekke tunneler gjennom rasfarlige områder.  Hyefjorden ligger med fjordåpningen ved Hestenesøyra mot nord og fjordbunnen ved bygdesenteret Hyen mot sør. Fjorden får tilført mye ferskvann fra omliggende vassdrag, der lakseelva Åelva fra Austredalen og Gjengedal er den største. Ved fjordbunnen ligger også en av kommunenes hjørnestensbedrifter, båtbyggeriet Brødrene Aa. Fiskeoppdrett finnes flere steder i Hyefjorden.
Vitenskapelig assistent

Vitenskapelig assistent, forkortet vit. ass., er en midlertidig stilling som forsker som historisk har hatt en ulik bruk avhengig av tid og sted.

Kontinental-Europa

I det tyskspråklige Europa var stillingen (betegnet wissenschaftlicher Assistent) tradisjonelt den vanlige akademiske stillingen for en person med doktorgrad men uten habilitasjon (professorkompetanse). Formålet med stillingen var særlig å kvalifisere til habilitasjon og dermed stilling som professor. Stillingen kunne være midlertidig eller fast, og i alle fall var det vanlig å inneha den i flere år før man oppnådde stilling som professor. Vitenskapelig assistent tilhørte den høyere statstjenesten (Höherer Dienst). Den tyske stillingen har vært forbilde for lignende stillinger i flere andre land. Stillingen ble i 2005 erstattet av stillingen juniorprofessor, som er å sammenligne med amerikansk assistant professor.

Norge

I Norge ble stillingen vitenskapelig assistent historisk ofte brukt for en forsker som var midlertidig ansatt, av og til for å arbeide med doktorgraden sin, og personer kunne ha slike stillinger forholdsvis lenge. Bruken av stillingen overlappet med stipendiat. I 1990-årene ble bruken av stillingen som vitenskapelig assistent strammet inn slik at den ikke lenger brukes til å ansette personer som jobber med doktorgrad i rammen av et organisert doktorgradsprogram, og det ble innført en tidsbegrensning på to år for hvor lenge man kan ha stillingen. Etter dette brukes stillingen som regel til å ansette viderekomne hovedfags-/masterstudenter og nyutdannede i tilknytning til forskningsprosjekter, ofte for å arbeide med oppgaver av mer rutinemessig natur slik som transkribering av intervjuer, diverse administrative oppgaver i et forskningsprosjekt og lignende. Personer som i dag ansettes for å arbeide med doktorgraden sin ansettes som stipendiater. Arbeidsforhold som vitenskapelig assistent i Norge er regulert gjennom Forskrift om ansettelsesvilkår for stillinger som postdoktor, stipendiat, vitenskapelig assistent og spesialistkandidat.
Ole Eide

Liv og virke

Han var sønn av farver John Larsen Eide og hustru Ingeborg Olsdatter på Medbroen gård i Stjørdal. Faren var også medhjelper i Værnes kirke. I 1822 flyttet familien til Skogn. Han giftet seg i 1834 med Kirsten Ranum, datter av gårdbruker Ingebrigt Bersvendsen Ranum og hustru Karen Andersdatter Løvaas på Brøttem i Klæbu, senere på Ranheim i Strinda. Hun tilhørte en fremstående haugianerslekt; hennes mors søster var Randi Solem, gift med Arent Solem, og hennes morfar Anders Haldorsen Løvaas, gårdbruker på Løvåsen i Tiller, hadde vært vertskap for Hans Nielsen Hauge på flere av Hauges reiser. En annen av morens søstre, Beret, giftet seg inn i den haugianske boktrykkerfamilien Grøndahl i Kristiania, og søstrene Anne og Karen med storbønder i Strinda.
Ole Eide etablerte sitt farveri på Eidesøra på Skogn, men flyttet virksomheten inn til Levanger etter bybrannen i 1846. Eides farveri kan «med litt velvilje» sies å ha vært byens første industriforetak. Ole og Kirsten Eide bodde på gården Halsan i Frol (daværende Levanger landsogn). Farveriet ble overlatt til sønnen Ingebrigt Lauritz Eide, som utvidet det med spinneri og veveri, og virksomheten ble drevet av Eide-familien i mer enn 100 år.
Også de religiøse og politiske interessene ble overført til Ole og Kirstens etterslekt. For eksempel ble datteren Karen gift med den trønderske indremisjonslederen Anders Forfang. Sønnen Konrad ble gift med Anna Kristine Guldahl, datter av ordfører og overstiger ved Ytterøy kobberverk John Guldahl og hustru Ingeborg Sandstad (datter av stortingsmann Anders Sandstad).
Zhong (Chongqing)

Zhong (kinesisk: 忠县; pinyin: Zhōng Xiàn) er et fylke i byprovinsen Chongqing i Folkerepublikken Kina.
Arealet er på 2190 km².
Befolkningen var på 987 511 innbyggere i 1999.

Kulturminner

Shibaozhai, Dingfang Que og Wuming Que, ble i 2001 tilføyd på Folkerepublikken Kinas liste over kulturminner.
Hoøya (Steinkjer)

Hoøya er ei øy i Sør-Beitstad i Steinkjer kommune. Hoøya ligger ti kilometer vest for Steinkjer langs fylkesveg 285. Et statlig eid og tilrettelagt friluftsområde består av selv øya og et mindre område på fastlandet. Steinkjer kommune har driftsansvaret. Hoøya er tilrettelagt for friluftsliv og har kiosk, grillplasser, lekestativer, toalettanlegg, flytebrygger og et stupetårn.
Innvandrerbefolkningen i utvalgte kommuner

Innvandrerbefolkningen i utvalgte kommuner, basert på tall fra Statistisk sentralbyrå.
Hawaiki Nui Va'a

Hawaiki Nui Va'a er en internasjonal utriggerkanokonkurranse i Fransk Polynesia. Den finner sted i Selskapsøyene i oktober hvert år. Konkurransen ble første gang arrangert i 1982.
Hawaiki Nui Va'a foregår i tre etapper i lagunene og i havet mellom øyene Huahine, Raiatea, Tahaa og Bora Bora. Første etappe går fra Huahine til Raiatea, en overfart på fire timer. Andre del er en fartsetappe som foregår i lagunen som omgir Raiatea og Tahaa. I tredje etappe krysses havet mellom  Raiatea og Bora Bora, igjen en tur som tar fire timer. Det benyttes seksmannskanoer av utriggertype, kalt va'a. Kanoene har fem padlere og én cox.
Les anciens

Les Anciens er foreningen av og for tidligere elever ved de norske seksjonene ved lycée Alain Chartier (Bayeux), lycée Pierre Corneille (Rouen) og lycée Édouard Herriot (Lyon).
Yangudi Rassa nasjonalpark

Dyreliv

Parken ble i sin tid opprettet for å redde den kritisk truede arten afrikansk vill-esel. I tillegg til vill-esel er det registrert 35 andre pattedyrarter her inkludert sjiraffantilope, kappebavian (hamadryasbavian), gepard, løve, leopard, Grévys sebra, dik-dik, oryksantilope, Svartrygget sjakal, jordulv, Sömmerrings gasell, stor og liten kudu.
Yangudi Rassa nasjonalpark er overvintringssted eller ligger i trekk-rutene til mange trekkfugler. Over 200 fuglearter har vært registrert her. Blant disse har steppehauk og dvergflamingo status som nær truet (kategori NT) ifølge rødlisten til Verdens naturvernunion (IUCN). Noen av trekkfugler kan også dukke opp i Norge, blant andre strandsnipe, rødstilk, Munk og hortulan (som er kritisk truet i Norge, men ikke globalt). Andre trekkfugler er tereksnipe, rødhodevarsler, rosenvarsler og rødfalk.
I tillegg til trekkfugler finnes det mange standfugler i parken, inkludert to stedegne arter.
Potter Cove

Potter Cove er en liten bukt på sørvestsiden av King George Island i den antarktiske øygruppen Sør-Shetlandsøyene. Bukten ligger mellom Winship Point og Three Brothers Hill, øst for Barton Peninsula.
Potter Cove ble kartlagt av selfangere på begynnelsen av 1800-tallet og beskrevet som den beste havnen på øya. Den er sannsynligvis navngitt etter kaptein Samuel Potter, en britisk sjøfarer fra denne perioden.
Bukten ble besøkt av en tysk hvalfangstekspedisjon under ledelse av Eduard Dallmann den 1. mars 1874. Her satte han opp en plakett til minne om ekspedisjonen. Plaketten er oppført på lista over historiske steder og kulturminner i Antarktis.
I januar 1948 ble en argentinsk felthytte oppført i Potter Cove. Den ble navngitt Jubany etter en argentinsk pilot som omkom i en ulykke nær Río Gallegos. Den ble benyttet uregelmessig frem til 1982, da den ble utvidet til en permanent forskningsstasjon.
Anete Kociņa

Idrettskarriere

Kocina deltok i ungdoms-VM i friidrett 2013, og fikk der bronse i spydkast. Under junior-VM i friidrett 2014 fikk hun 22. beste tid i kvalifiseringen, og nådde dermed ikke finalen. 
Hun satte ny personlig rekord med 58,88 meter under Junior-EM i friidrett 2015 i Eskilstuna, og fikk sølv i denne øvelsen, bak polske Maria Andrejczyk. Året etter deltok hun i Nordisk-baltisk U23-mesterskap i friidrett 2016, og fikk også der sølv i spydkast.
Under U23-EM i friidrett 2017 kom hun på andreplass, bak kroatiske Sara Kolak.
See You Later, Alligator

«See You Later, Alligator» er en ikonisk amerikansk rock and roll-sang fra 1950-årene.
Den hadde opprinnelig tittelen «Later Alligator» og var basert på akkordstrukturen til en 12-takters blues (141541). Den var komponert av låtskriveren Robert Charles Guidry fra Louisiana og først spilt inn på plate av ham under artistnavnet Bobby Charles i 1955. Guidry, en kajunmusiker, tilpasset en New Orleans-influert bluesstil for innspillingen. Han skrev også, «Walking to New Orleans», som ble spilt inn av Fats Domino.
Den mest berømte innspillingen av sangen ble imidlertid foretatt 12. desember 1955 av Bill Haley and His Comets under en innspillingssession for Decca Records. Ulik mesteparten av Haleys innspillinger for Decca, som ble foretatt i the Pythian Temple studio i New York City, ble «See You Later, Alligator» og B-siden, «The Paper Boy (On Main Street U.S.A.)», innspilt i selve Decca-bygningen i New York City. Produsent var Milt Gabler.
Sangen var med i musikkfilmen Rock Around the Clock, som en begynte å filme med Haley and the Comets i januar 1956. Decca Records utga den 1. februar 1956, både på 78-plate og single.
Haleys arrangement av sangen har raskere tempo enn Guidrys originalversjon og spesielt tilføyelsen av 2/4-beat endret sangen fra rhythm and blues shuffle til rock and roll. Sangen har også en muntrere beat enn originalversjonen og begynner med en skingrende barneaktig stemme (Den tilhører Haleys sologitarist, Franny Beecher, som resiterer sangens tittel). Sangens slutt er praktisk talt identisk med avslutningen på Haleys tidligere hit, «Shake, Rattle and Roll».
Bill Haleys innspilling av «See You Later, Alligator» populariserte et slagord, som allerede var i bruk på den tiden, og ingen mindre enn Prinsesse Margaret av Storbritannia be sitert for å ha sagt det (Dette ble referert til i en biografi over prinsessen, publisert i begynnelsen av 1960-årene). Den kom til å bli Haleys tredje og siste millionselgende single, selv om den ikke nådde toppen på de amerikanske platesalgslistene. 
Haley og the Comets kom til å gjeninnspille sangen flere ganger i løpet av deres karriere: I 1964 for Guest Star Records, en drastisk omarrangert versjon for Mexicos Orfeon Records i 1966 og én gang til for Sveriges Sonet Records. Den var også et viktig element i bandets livenumre. Flere utgaver av The Comets etter Haley har også spilt inn versjoner av sangen på plate. Guidry, under sitt psevdonym Bobby Charles, gjeninnspilte sangen selv i 1990-årene. 
I Spania gjorde en populær gruppe kalt Parchís en coverversjon med tittelen, «Hasta luego cocodrilo».
På Broadway ble «See You Later Alligator» fremført av Robert Britton Lyons, som portretterte Carl Perkins, i musikalen Million Dollar Quartet, som hadde premiere i New York i april 2010.  Robert Britton gjorde også en coverversjon av sangen på innspillingen, Million Dollar Quartet, med den originale rollebesetningen på Broadway (copyright 2010 av MDQ Merchandising, LLC).

Norske versjoner

Jan Borseth og Bjørn Lindquist har skrevet norske tekster. Borseths norske versjon bærer tittelen «Har'ke pengene jeg trenger». Lindquists versjon heter «Fire geiter».